Sklep Komisije

z dne 23. decembra 2003

o ustanovitvi izvajalske agencije "Izvajalska agencija za inteligentno energijo" za upravljanje aktivnosti Skupnosti na področju energije v skladu z Uredbo Sveta (ES) št. 58/2003

(2004/20/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 58/2003 z dne 19. decembra 2002 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti, [1] in zlasti člena 3(1) Uredbe,

ob upoštevanju naslednjega:

(1) Evropska unija je v okviru strategije trajnostnega razvoja sprejela ukrepe za spodbujanje in razvijanje obnovljivih virov energije in energijske učinkovitosti, da bi na uravnotežen način prispevala k naslednjim splošnim ciljem: varnost preskrbe z energijo, konkurenčnost in varstvo okolja.

(2) Med te ukrepe sodi Sklep št. 1230/2003/ES Evropskega parlamenta in Sveta z dne 26. junija 2003 o sprejetju večletnega akcijskega programa na področju energije: "Inteligentna energija – Evropa (2003–2006)" [2], katerega področja aktivnosti so razvijanje obnovljivih virov energije in energijske učinkovitosti, vključno s transportnim sektorjem, in njihovo spodbujanje v državah v razvoju.

(3) Uredba (ES) št. 58/2003 pooblašča Komisijo, da ustanovi izvajalske agencije v skladu s splošnim statutom, določenim z Uredbo, in da jim zaupa upravljanje nekaterih projektov v zvezi z enim ali več programov Skupnosti.

(4) Komisija je pooblaščena za ustanavljanje izvajalskih agencij zato, da se lahko usmeri na prednostne aktivnosti in funkcije, ki jih ni mogoče oddati v izvajanje, ne da bi izgubila nadzor nad njimi ali končno odgovornost za aktivnosti, ki jih upravljajo navedene izvajalske agencije.

(5) Upravljanje programa "Inteligentna energija – Evropa" vključuje izvajanje tehničnih projektov, ki ne implicirajo sprejemanja političnih odločitev in zahtevajo visoko raven tehničnega in finančnega strokovnega znanja in izkušenj ves čas trajanja projekta.

(6) Delegiranje nalog v zvezi z izvajanjem programa na izvajalsko agencijo je mogoče ob jasni ločitvi med načrtovanjem, določitvijo prioritet in ovrednotenjem programa, ki jih izvaja Komisija, ter izvajanjem projekta, ki je zaupan izvajalski agenciji.

(7) Analiza stroškov in koristi, ki je bila izvedena za ta namen, je pokazala, da bi nekatere naloge, kakor so izvrševanje proračuna, tehnično in finančno spremljanje projektov, razširjanje in uporaba rezultatov, lahko učinkoviteje izvajala izvajalska agencija, pri čemer bi bilo zagotovljeno, da Komisija izvaja program "Inteligentna energija – Evropa" v skladu s sklepom o sprejetju programa kakor tudi z delovnim načrtom programa in smernicami, ki jih sprejme Komisija ob pomoči upravljalnega odbora, predvidenega v členu 8 Sklepa.

(8) Uporaba izvajalske agencije bi omogočila učinkovitejše upravljanje novega programa, znatno večjega v primerjavi s prejšnjim.

(9) To, da bi izvajalska agencija izvajala opredeljene naloge, bi Komisiji omogočalo, da se osredotoči na strateška in normativna vprašanja, s čimer bi povečala pomoč Skupnosti za večnacionalne aktivnosti v državah članicah. To je najboljši način za doseganje ciljev v zvezi z energijo, določenih v različnih pravnih besedilih in drugih ukrepih na področju obnovljivih virov energije in energijske učinkovitosti, vključno s transportnim sektorjem.

(10) Izvajanje prednostnih nalog Komisije in zlasti strategije trajnostnega razvoja lahko privede do sprejetja ukrepov kot dela politike Skupnosti na navedenih področjih, ki implicirajo aktivnosti Skupnosti, ki bi jih lahko izvajale agencije. Treba je predvideti možnost delegiranja dodatnih nalog upravljanja in izvajanja na agencijo.

(11) Ukrepi, ki jih predvideva ta sklep, so v skladu z mnenjem Odbora izvajalskih agencij –

SKLENILA:

Člen 1

Ustanovitev agencije

1. Ustanovi se izvajalska agencija (v nadaljevanju: "agencija") za upravljanje aktivnosti Skupnosti na področju energije, katere statut je določen z Uredbo Sveta (ES) št. 58/2003.

2. Ime agencije je "Izvajalska agencija za inteligentno energijo".

Člen 2

Sedež

Agencija ima sedež v Bruslju.

Člen 3

Trajanje

Agencija se ustanovi za obdobje, ki se začne 1. januarja 2004 in konča 31. decembra 2008.

Člen 4

Cilji in naloge

1. Agencija je na podlagi programa Skupnosti "Inteligentna energija – Evropa", vzpostavljenega z Odločbo št. 1230/2003/ES, odgovorna za izvajanje nalog v zvezi s pomočjo Skupnosti na podlagi navedenega programa, razen za ovrednotenje programa, spremljanje zakonodaje in za strateške študije ali katere koli druge aktivnosti v izključni pristojnosti Komisije. Odgovorna je za naslednje naloge:

(a) upravljanje vseh faz posebnih projektov v okviru programa Skupnosti "Inteligentna energija – Evropa" na podlagi Sklepa 1230/2003/ES in programa dela, ki ga predvideva ta sklep in ga sprejme Komisija na podlagi nasveta upravnega odbora programa, kakor tudi vseh za to potrebnih pregledov s tem, da sprejema relevantne odločitve, za katere jo je pooblastila Komisija;

(b) sprejemanje instrumentov izvrševanja proračuna za prihodke in odhodke ter, kadar jo za to pooblasti Komisija, izvajanje vseh operacij, ki so potrebne za upravljanje programa Skupnosti, in zlasti tistih, ki so povezane z oddajo naročil in dotacijami;

(c) zbiranje, analizo in posredovanje Komisiji vseh informacij, potrebnih za usmerjanje izvajanja programa Skupnosti, ter vseh drugih informacij ali poročil za Komisijo, ki jih predvideva program dela ali akt o delegiranju.

2. Komisija lahko na podlagi mnenja odbora, ki ga določa člen 24 Uredbe (ES) št. 58/2003, zadolži agencijo za izvajanje istovrstnih nalog na podlagi drugih programov Skupnosti v smislu člena 2 navedene uredbe, kakor je program iz odstavka 1, pod pogojem, da ti programi ali projekti ostajajo v mejah obnovljivih virov energije in energijske učinkovitosti, vključno s transportnim sektorjem, in njihovega spodbujanja ter da ne pomenijo znatnega povečanja nalog agencije.

3. Sklep Komisije, s katerim se prenesejo pooblastila na agencijo, natančno opredeli vse naloge, ki so ji zaupane, in se,če so agenciji zaupane dodatne naloge, posodobi. Sklep Komisije se posreduje v vednost odboru, ustanovljenem na podlagi člena 24 Uredbe (ES) št. 58/2003.

Člen 5

Organizacijska struktura

1. Agencijo upravljata upravni odbor in direktor, ki ga imenuje Komisija.

2. Člani upravnega odbora so imenovani za tri leta.

3. Direktor je imenovan za pet let.

Člen 6

Dotacije

Agencija prejema dotacije, ki so predvidene v splošnem proračunu Evropskih skupnosti iz sredstev in alocirane za program Skupnosti "Inteligentna energija – Evropa" ter, po potrebi, za druge programe ali aktivnosti Skupnosti, katerih izvajanje je zaupano agenciji na podlagi člena 4(2).

Člen 7

Nadzor in poročanje

Agencija je pod nadzorom Komisije in redno poroča o napredku pri izvajanju programov, za katere je odgovorna, v skladu z ureditvijo in v intervalih, določenih v aktu o prenosu.

Člen 8

Izvrševanje administrativnega proračuna

Agencija izvršuje administrativni proračun v skladu z določbami standardne finančne ureditve.

V Bruslju, 23. decembra 2003

Za Komisijo

Loyola De Palacio

Podpredsednica

[1] UL L 11, 16.1.2003, str. 1.

[2] UL L 176, 15.7.2003, str. 29.

--------------------------------------------------